הבחירות לעיריית תל אביב-יפו (2024)

הבחירות לעיריית תל אביב-יפו נערכו בתל אביב-יפו במסגרת הבחירות לרשויות המקומיות בישראל. הבחירות נועדו להיערך ב-31 באוקטובר 2023, ט"ז בחשוון ה'תשפ"ד, אך עקב מלחמת חרבות ברזל אישרה הכנסת את דחיית הבחירות ל-30 בינואר 2024, ומאוחר יותר, ב-31 בדצמבר 2023, אישרה הממשלה דחייה נוספת של הבחירות ל-27 בפברואר 2024, י"ח באדר א' ה'תשפ"ד. בחירות אלו הן הבחירות ה-22 שנערכות בתל אביב מאז הקמת העיר ב-1909. במהלך הבחירות הועמדו לבחירה 31 המושבים במועצת העיר, ותפקיד ראש עיריית תל אביב, בו מכהן רון חולדאי חמש קדנציות, זה 25 שנים. הנושאים המרכזיים בבחירות, כפי שנסקרו בתקשורת, הם יוקר המחיה בעיר, הבטחת העירייה לדיור בר השגה, קורקינטים ואופניים חשמליים במרחב הציבורי ואופייה החילוני של העיר. בנוסף, הבחירות נערכות במהלך המחאה נגד ממשלת ישראל השלושים ושבע, ולאור טענות בדבר השפעתה השלילית על השלטון המקומי ועצמאותו ועל ערכים ליברליים במדינת ישראל. במהלך הקדנציה הקודמת לבחירות, התנהל המשבר הפוליטי בישראל במסגרתו ראש העירייה המכהן, רון חולדאי, הכריז על התמודדות בבחירות לכנסת העשרים וארבע בראשות מפלגת "הישראלים", שביטלה התמודדותה לפני מועד רישום המפלגות עקב הצלחה מועטה בסקרי הבחירות. בעקבות הכרזת חולדאי על ריצתו לכנסת נפתח "מיני מרוץ" לראשות העירייה בציפייה להחליפו בבחירות מיוחדות. במסגרת מרוץ זה נטען שחולדאי "ויתר על תל אביב" והכריזו לראשונה חלק מהמועמדים במרוץ ב-2023, כגון עמוס שפירא. מספר התבטאויות של חולדאי במהלך הקמפיין לבחירות הארציות אוזכרו על ידי מתחריו בבחירות המקומיות. הן הסבר מועמדותו כנגד בנימין נתניהו משום ש"הגבלת קדנציות בממשלה היא דבר שחייבים לעשות אותו להגנת הדמוקרטיה במדינת ישראל", התבטאות שאוזכרה כנגדו כמי שמחזיק 25 שנים בתפקיד ראש העירייה, אף שחולדאי עמד על ההבדלים בין מספר קדנציות בשלטון עירוני לעומת שלטון מדיני. והן התבטאות על כך ש"השלמתי עם סיום הפרק בחיי", כשנשאל על סיום תפקידו הצפוי בראש העירייה. התבטאויות שנוצלו על ידי יריביו הפוליטיים המקומיים, שחלקם אף הכריזו שלא יכהנו יותר משתי קדנציות. בחודשים שקדמו לבחירות, התעמת חולדאי מול סגניו מהמפלגות המתחרות. ראובן לדיאנסקי, מיטל להבי וציפי ברנד. לדיאנסקי טען לקראת הבחירות שחולדאי "מפקיר את העיר" ויש לשמור על המרחב הציבורי חילוני וליברלי, וציין למשל את נוכחות דוכני חב"ד במרחב הציבורי בעיר, הקמת והרחבת ישיבת "מעלה אליהו" הדתית-לאומית בעיר, שנטען שמטרתה "התנחלות בלבבות ושינוי צביון העיר", או קיום אירועים בהפרדה מגדרית בשטחים ציבוריים שבבעלות העירייה. למאבקים אלו הייתה שותפה גם סגנית ראש העירייה מטעם סיעת מרצ, מיטל להבי. למרות התנגדותו בתחילה, בסוף חולדאי ניאות לדחות את תוכנית העברת הישיבה, פעולה שנטענה כמונעת מרצון לחזק את התמיכה בו בחוגים חילוניים בעיר לקראת הבחירות. לדיאנסקי אף פנה לחולדאי בבקשה לממן את פרויקט "שבת ישראלית", שאיפשר הפעלה של מספר מוסדות תרבות בעיר, מתקציב העירייה לאחר שהתקבל קושי לקבל תקציב מדיני מהממשלה. חולדאי, מנגד, האשים את לדיאנסקי בשנאה לדתיים. על רקע הוויכוח ביניהם על טענת לדיאנסקי שחולדאי פועל לחיזוק גורמים משיחיים ומיסיונריים בתל אביב, הודיע לדיאנסקי ב-5 ביוני 2023 שיתמודד על ראשות העיר נגד חולדאי. כעבור שלושה ימים חולדאי פיטר את לדיאנסקי מתפקידיו השונים בעירייה, תוך שאמר שהיה מצופה מלדיאנסקי להתפטר בעצמו. חולדאי נקלע לעימותים מתוקשרים גם מול סגנית נוספת, ציפי ברנד ממפלגת רוב העיר, הנחשבת גורם לעומתי לראש העירייה מתוך הקואליציה. בינואר 2021 פיטר את ברנד לראשונה, אחרי שלטענתו פעלה "על דעת עצמה ובניגוד להנחיות העירייה", אך הושבה לתפקידה כעבור כשנה, בנובמבר 2021. ב-7 בספטמבר 2022 הכריזה ברנד על כוונתה לרוץ לראשות העיר מול חולדאי תוך העברת ביקורת על התנהלותו וכן בניסיונות לביצוע "סיכול פוליטי". בעקבות כך פיטר אותה חולדאי פעם נוספת. כעבור כחודשיים פוטרה מי ששימשה כעוזרת האישית שלה בעירייה, בטענה שהיא פעילה פוליטית בעקבות שיתוף פוסטים של ברנד ברשתות החברתיות. ברנד הודחה בעבר מתפקידיה בוועדת החינוך העירונית על רקע התנגדותה להחלטות הקואליציה. הבחירות נערכות על רקע עיכובים ארוכים בפתיחת והפעלת הרכבת הקלה בתל אביב. תלונות על השפעות הבנייה ברחבי העיר, והשפעותיה על איכות החיים בעיר ועל התעבורה בה הוזכרו תקופה ארוכה לפני הבחירות וגם לקראתן. בעיתונות נטען כי במטרה למנוע עיכובים יתרים בתקופה לפני הבחירות, העירייה עיכבה מספר פרויקטים של בינוי תשתיות, ביניהם עיכובים של סלילת נתיבי תחבורה ציבורית, נתיבי אופניים, ועיכוב עבודות הרכבת הקלה ברחוב אלנבי, שעשויות להוביל לעיכוב ארוך שנים בפרויקט הרכבת הקלה כולו. בתחילת המירוץ, לפי סקרים שנערכו מטעמו, נראה היה שסיכוייו של חולדאי להיבחר פעם שישית נמוכים היות ש-63% מתושבי העיר הביעו חוסר שביעות רצון מתפקודו. אולם, בעקבות המחאה נגד ממשלת ישראל השלושים ושבע ומעורבותו של חולדאי בה, השתפרה עמדתו והסתמן שיהפוך למועמד המוביל, כאשר ציפי ברנד הייתה המתמודדת המובילה הבאה. עם הכרזתה של ברביבאי על כוונתה להתמודד, סקר מטעם חדשות 12 הראה שזכתה ל-22% אחוזי תמיכה, מיקום שני אחרי חולדאי שזכה ל-29% אחוזי תמיכה. עם הכרזתו של חולדאי על ריצה לכנסת בבחירות הארציות ב-2021, החל "מיני מרוץ" לראשות העירייה. אז הכריז לראשונה עמוס שפירא על כוונתו להתמודד לתפקיד. סגני ראש העירייה וחבריו לקואליציה הכריזו על כוונתם להתמודד בשלהי 2022 ותחילת 2023. עו"ד ראובן לדיאנסקי, סגן ראש עיריית ת"א וראש רשימת "חי - חילונים ירוקים" הודיע ב-5 ביוני 2023 שיתמודד לראשות העיר, לדיאנסקי מוביל את האג'נדה החילונית-ליברלית ואת הנושאים הירוקים בתל אביב. ב-20 ביוני 2023 הכריז יובל צלנר על התמודדתו לראשות העירייה, תחת הסיסמה "תל אביב נפרדת", שפורסמה על שלטים ברחבי העיר. לאור רקע המחאה נגד ממשלת ישראל השלושים ושבע, הפרסום גרם לבלבול בדבר כוונותיו. למחרת, ב-21 ביוני הכריזה שרת הכלכלה לשעבר אורנה ברביבאי, לאחר חודשים שבהם התמודדותה הוטלה בספק, שתתפטר מתפקידה כחברת כנסת ותתמודד מטעם מפלגת יש עתיד על ראשות העירייה מול חולדאי. ברביבאי זכתה לתמיכתו של ראש המפלגה, יאיר לפיד, שטען שהמפלגה מתמקדת בבחירות בערים הליברליות. טענתה המרכזית של ברביבאי נגד חולדאי הייתה שלאחר 25 שנות שלטון עליו לפנות את מקומו. ב-21 בספטמבר 2023 הכריז חבר מועצת העיר ת"א, עו"ד אמיר בדראן על התמודדותו לראשות העיר, כאלטרנטיבה לחולדאי וברביבאי. רוני גמזו – מנהל בית החולים איכילוב ששימש בעבר כפרויקטור המאבק במגפת הקורונה בישראל. ב-2022 ציין בריאיון לפודקאסט של נדב פרי ש"אינו שולל התמודדות מול חולדאי". מאי גולן – ב-5 במרץ 2023 דווח שגולן, שרה בלי תיק במשרד ראש הממשלה, הייתה במגעים מול בנצי גופשטיין ואנשי שטח בליכוד ושקלה לרוץ לראשות העירייה כנציגתו המרכזית של "גוש הימין". ציפי לבני – על אף שהכחישה את כוונותיה להתמודד לראשות העירייה, שמה של לבני עלה באופן עקבי כמועמדת פוטנציאלית לתפקיד, ואף שביכולתה להגיע לאחוזי תמיכה גבוהים המסוגלים להתחרות בחולדאי המכהן. עמוס שפירא, שהכריז ב-28 במרץ 2022 על התמודדות לראשות העיר, הודיע ב-20 באוגוסט 2023 כי הוא פורש מהמרוץ ותומך באורנה ברביבאי. אסף זמיר – זמיר התמודד בעבר בבחירות ב-2018, זכה ל-34% מהקולות אך הפסיד לראש העירייה המכהן. זו הייתה הפעם היחידה מאז נבחר חולדאי לראשות העירייה שבה זכה בפחות מ-50% מהקולות. ב-28 באוגוסט הודיע על חבירה לחולדאי כמספר 2. ראובן לדיאנסקי – חבר מועצת העיר שכיהן גם כסגן ראש העירייה. עורך דין. הודיע על פרישתו מהמרוץ, אך רץ למועצת העיר ברשימת חי - חילונים ירוקים. ציפי ברנד – חברת מועצת העיר וכיהנה כסגנית ראש העירייה. בעברה הייתה עיתונאית, מפיקה ובמאית סרטים דוקומנטריים, זוכת פרס אמי. ביום הגשת הרשימות הודיעה על פרישה מהמרוץ, ועל ריצה משותפת יחד עם אורנה ברביבאי, במקום השני ברשימתה. ליאור קיי אבישי – עובד סוציאלי ופעיל חברתי. אמיר בדראן – חבר מועצת העיר ת"א, עורך דין. הודיע על פרישתו מהמרוץ, אך רץ למועצת העיר בראשות רשימת כולנו העיר. סקרים שנערכו בתחילת 2023 הראו שמרבית תושבי העיר, 63%, אינם שבעי רצון מתפקודו של ראש העירייה המכהן, חולדאי. בסקר שנערך בשלהי יוני השתפר מצבו של חולדאי, אז רק 47% מתושבי העיר הביעו שאינם שבעי רצון מתפקודו, שיפור שיוחס לפעילותו של חולדאי במסגרת המחאה נגד ממשלת ישראל השלושים ושבע. באותו סקר 45% מתושבי העיר הביעו התנגדות לריצתו של חולדאי לכהונה שישית. מועצת העיר תל אביב-יפו מונה 31 חברים, המספר המקסימלי האפשרי למועצת רשות מקומית בישראל. מועצת העיר ה-21, המוחלפת בבחירות אלו, מונה 12 סיעות שהן: תל אביב אחת, רוב העיר, אנחנו העיר, מרצ תל אביב-יפו, גמלאים (רשימה משותפת של כח לגמלאים ו"תל אביב בטוחה"), חי - חילונים ירוקים, מאמינים (רשימה משותפת של הבית היהודי, יהדות התורה ויחד), ש"ס, יאפא (רשימה של ערבים תושבי יפו), יש עתיד והליכוד. הסיעות הגדולות במועצה היוצאת, "תל אביב אחת" בראשות רון חולדאי ו"רוב העיר" בראשות אסף זמיר, שהיה מתחרו העיקרי של חולדאי בבחירות הקודמות, הודיעו על התמודדות ברשימה משותפת בראשות חולדאי ובה זמיר יוצב במקום השני. חן אריאלי, סגנית ראש העיר מטעם "רוב העיר" במועצה היוצאת, הודיעה ב-21 באוגוסט על התמודדות ברשימה עצמאית אך סמוך לסגירת הרשימות היא התאחדה עם חולדאי וזמיר והוצבה שלישית ברשימה המשותפת. שותפה נוספת ברשימה היא מפלגת העבודה הישראלית ומועמדותיה, ביניהן חברת המועצה מאיה נורי שובצו ברשימה. במרץ 2023 מיטל להבי נבחרה לקדנציה נוספת כיו"ר מרצ תל אביב-יפו וצפויה לעמוד בראש הרשימה. ב-30 באוגוסט 2023, מפלגת מרץ, מפלגת המחאה נגד המהפכה המשפטית "חוזה חדש", ומפלגת "הירוק במרכז", חברו לריצה בסיעה משותפת. את רשימת "חי - חילונים ירוקים" הוביל ראובן לדיאנסקי, שמשמש כחבר מועצת העיר מאז שנת 2008 ושימש כסגן ראש העיר תל אביב בין בשנים 2019 - 2023. כמספר 2 ברשימה הוצב אברהם פורז שכיהן כחבר כנסת מטעם מפלגת שינוי ושר הפנים. ב-1 באוגוסט הצביעה האספה הכללית של תנועת "עיר סגולה" של עומדים ביחד על התמודדות כרשימה בבחירות למועצת העיר. בספטמבר 2023 נרשמה רשימת "כולנו העיר" – רשימת משותפת שכוללת את "אנחנו העיר", "עיר סגולה" ו"עיר ירוקה", כמתמודדת לבחירות. ב-21 בספטמבר הודיע יו"ר "תקווה חדשה" גדעון סער כי מפלגתו תתמוך במועמדות של יובל צלנר לראשות העיר, ושרשימתו של צלנר למועצה תיקרא מעתה "תקווה חדשה לתל אביב". ברשימה ישובץ יו"ר תקווה חדשה בתל אביב זוהר טל במקום השני. עוד נרשמו "הרשימה השווה" המורכבת כולה מנציגי קהילת הלהט״ב, רשימת "חרות" ובה פעילים משכונות דרום תל אביב ורשימת הגמלאים. רשימת "מאמינים" התמודד פעם נוספת בראשות חיים גורן. רשימת "יש עתיד" בראשות אורנה ברביבאי התאחדה עם רשימת "תל אביבים" בראשות ציפי ברנד, כאשר ברנד שובצה במקום ה-2 ברשימה ומועמדים נוספים מטעמה שובצו במקומות 6 ו-7, כאשר הובטח לברנד תפקיד סגנית ראש עיר. במקומות אלה שובצו שחר לוי ואבי גרייניק, בהתאמה. בהמשך הודיעה מפלגת ישראל ביתנו על תמיכה בברביאי לראשות העירייה ועל ריצה משותפת כאשר נציגיה שובצו במקום 4 ו-8. מדיה וקבצים בנושא הבחירות לעיריית תל אביב-יפו בוויקישיתוף הבחירות לעיריית תל אביב-יפו, ברשת החברתית אקס (טוויטר) צבי זרחיה, הממשלה אישרה: הבחירות לרשויות המקומיות יידחו ל-27 בפברואר, באתר כלכליסט, 31 בדצמבר 2023 חברי מועצת העיר ה-21, באתר עיריית תל אביב-יפו, נבדק לאחרונה ב-23 ביוני 2023. הדר כהן‏, 594 ימים לבחירות ברשויות - בתל אביב מתחילים למדוד חליפות, באתר וואלה, 14 במרץ 2022 אדם קוטב, יעל צ'כנובר, ברביבאי הודיעה על התמודדות, חולדאי ירוץ גם: הקרב על עיריית ת"א והמועמדים, באתר ynet, 21 ביוני 2023 ראובן לדיאנסקי מתמודד בתל אביב: "העיר מופקרת למשיחיים ולמיסיונרים – בראשם חב"ד", JDN,‏ 5 ביוני 2023. חן אריאלי, סגנית ראש עיירית תל אביב - יפו‏, "ההפיכה נגד השלטון המקומי", באתר וואלה, 26 במרץ 2023 ליאת רון, ‏תקציר מנהלים: הכירו את עמוס שפירא, מועמד לראשות עיריית תל אביב, באתר מעריב אונליין, 2 בדצמבר 2022 הקמפיין של ציפי ברנד לראשות העיר: "חולדאי, שחרר את תל אביב", Time Out,‏ 21 בספטמבר 2022. הבחירות לראשות העיר מתקרבות: ראובן לדיאנסקי מצטרף למירוץ, Time Out,‏ 5 ביוני 2023. אבי כהן, תל אביב בוחרת: המרוץ לראשות העירייה מעלה הילוך, באתר ישראל היום, 20 ביוני 2023 ישי פרידמן, חולדאי על מוביל המאבק נגד מעלה אליהו: "הוא כמו מירי רגב, פקה פקה", מקור ראשון, 24 במאי 2023. יהונתן גוטליב, מוביל המאבק נגד מעלה אליהו - ראובן לדיאנסקי יתמודד על ראשות העיר תל אביב, ערוץ 7, 5 ביוני 2023. קובי עוזיאלי, המאבק של אשת 'מרצ' נגד ההקצאה לישיבה, בחדרי חרדים, 17 במאי 2023. הדר כהן‏, חצי שנה לבחירות: חולדאי התקפל ללחץ התושבים החילוניים, באתר וואלה, 14 במאי 2023 קובי נחשוני, מורן אזולאי, ישי שנרב, אטילה שומפלבי ואלכסנדרה לוקש, סגן ראש עיריית תל אביב פנה לחולדאי: "תממן את אירועי 'שבת ישראלית' בעיר", באתר ynet, 26 בינואר 2023 מתן וסרמן, ‏ראובן לדיאנסקי טוען: "חולדאי נוהג כאחרון הדיקטטורים", באתר מעריב אונליין, 8 ביוני 2023 אבי כהן, "אין בו אמון": חולדאי פיטר את סגנו - שלושה ימים אחרי שהודיע שיתמודד על ראשות העיר, באתר ישראל היום, 8 ביוני 2023 יעל שרה רפ, ‏פרסום ראשון: ציפי לבני שוקלת לרוץ לראשות עיריית תל אביב יפו, באתר "סרוגים", 8 בנובמבר 2022 רן שמעוני, ציפי ברנד, הסגנית של חולדאי, תתמודד מולו בבחירות לראשות העיר תל אביב, באתר הארץ, 7 בספטמבר 2022. רן שמעוני, עובדת עיריית תל אביב פוטרה לאחר ששיתפה שני פוסטים נגד חולדאי, באתר הארץ, 7 בפברואר 2023. רן שמעוני, חולדאי: מתכוון להתמודד על כהונה שישית בראשות העיר תל אביב, באתר הארץ, 23 בפברואר 2022 אסף זגריזק, ‏הכביש שמדגים: העיריות יעשו הכול כדי לא לעצבן אף אחד לפני בחירות, באתר גלובס, 15 בפברואר 2023 רן שמעוני, חולדאי היה "במקום הכי נמוך בקריירה שלו" - ואז הגיעה המחאה, באתר הארץ, 12 במאי 2023. רן שמעוני, אורנה ברביבאי תתמודד על ראשות העיר תל אביב, באתר הארץ, 20 ביוני 2023 חולדאי מול ברביבאי: מי המועמד המוביל לראשות עיריית תל אביב? | סקר אולפן שישי, באתר ‏מאקו‏, 30 ביוני 2023 מערכת טיים אאוט, ‏ציפי ברנד נגד חולדאי: סגנית ראש העיר תפוטר ותתמודד מולו, באתר "Time Out ישראל", 7 בספטמבר 2022 אבי כהן, בעל בריתו של חולדאי הודיע שיתמודד נגדו:"העיר מופקרת, החיים בעיר הפכו לסיוט", באתר ישראל היום, 5 ביוני 2023 אבי כהן, תל אביב בוחרת: המרוץ לראשות העירייה מעלה הילוך, ישראל היום, 20 ביוני 2023. שי שגב, חשיפה: זה האחראי לשלטי "תל אביב נפרדת" ברחבי העיר, תל אביב אונליין, 19 ביוני 2023 אבי כהן, רשמית: אורנה ברביבאי פורשת מהכנסת ותרוץ לראשות עיריית ת"א, ישראל היום, 21 ביוני 2023. Yaron Ten Brink, לראשונה בהיסטוריה: מועמד ערבי לראשות העיר תל אביב-יפו, באתר לראשונה בהיסטוריה: מועמד ערבי לראשות העיר תל אביב-יפו | טיים אאוט, ‏2023-09-22 אורי סלע‏, בגיל 77: חולדאי הודיע כי יתמודד על ראשות עיריית ת"א פעם נוספת, באתר וואלה, 23 בפברואר 2022 גיא עזרא, ‏הח"כ לשעבר יתמודד לראשות עיריית תל אביב, באתר "סרוגים", 20 ביוני 2023 יעל שרה רפ, ‏גוש ימין גם במוניציפלי? מאי גולן שוקלת לרוץ מול חולדאי, באתר "סרוגים", 5 במרץ 2023 מסלקום לראשות העיר ת"א? הכוורת של עמוס שפירא נחשפת, באתר אייס, 5 בדצמבר 2022 מערכת טיים אאוט, ‏עמוס שפירא פורש מהמרוץ: יתמוך באורנה ברביבאי נגד חולדאי, באתר "Time Out ישראל", 20 באוגוסט 2023 גדעון סער יתמודד על ראשות העיר ת"א: חולדאי צריך לחשוש?, באתר אייס, 24 בנובמבר 2022 אלי כהן, הרשימה ארוכה: מתמודדים לראשות העיר תל אביב, כל הזמן, 24 בנובמבר 2022. רותי בוסידן, הפעיל החברתי ליאור קיי אבישי מתכוון להתמודד על ראשות עיריית ת"א, תל אביב אונליין, 12 באפריל 2023. פקודת העיריות [נוסח חדש], 1964, ס' 19(א). ציוץ של חן אריאלי ברשת החברתית אקס (טוויטר), 21 באוגוסט 2023 Guy, בחירות לראשות רשימת מרצ למועצת העיר תל אביב, באתר מפלגת מרצ, ‏2023-03-19 מערכת וואלה! חדשות, מרצ תרוץ למועצת תל אביב-יפו יחד עם מפלגת המחאה "חוזה חדש" (עמ' 1, יותר פרסומות מתוכן), באתר וואלה, ‏עודכן לאחרונה: 30.8.2023 / 14:56 Yaron Ten Brink, סגולה להצלחה: מזל טוב תל אביב, יש לך עוד רשימה חדשה בבחירות, באתר סגולה להצלחה: מזל טוב תל אביב, יש לך עוד רשימה חדשה בבחירות | טיים אאוט, ‏2023-08-02 בעקבות איחוד בשמאל: מועמד ערבי מתמודד לראשות עיריית תל אביב-יפו | ישראל היום, באתר www.israelhayom.co.il, ‏2023-09-22 רן שמעוני, ציפי ברנד הסירה את מועמדותה לראשות עיריית תל אביב, ותרוץ עם ברביבאי, באתר הארץ, 21 בספטמבר 2023 הסכם קואליציוני בין ציפי ברנד לאורנה ברביבאי, באתר עיריית תל אביב-יפו, ‏ספטמבר 2023 רשימת חברי הסיעה, באתר אורנה ברביבאי - Orna Barbivay בנצי רובין, ‏תופס צד: ליברמן מודיע על תמיכה בבחירות בת"א, באתר "סרוגים", 31 באוגוסט 2023